Goeie kans op verrassings in CurriebekerreeksDaar bestaan ʼn goeie kans dat Saterdag se Curriebekerbotsings een of meer verrassings kan oplewer. Op papier lyk dit na ʼn uitgemaakte saak dat die Cheetahs (eerste op die punteleer) die Griekwas (vierde) behoort te klop; dat die Sharks (tweede) met die Goue Leeus (vyfde) behoort af te reken; en dat die Blou Bulle (derde) die Westelike Provisie (sesde) behoort te looi. Die saak is egter nie so eenvoudig nie, en nie een van die “buiteperde” gaan sonder meer die knie buig nie. Die kragmeting tussen die Cheetahs en Griekwas in Bloemfontein is een van die oudste ware provinsiale derbies in die land, en die voorloper en verdedigende kampioen kan ʼn klipharde aanslag van sy buurman verwag. Die Diamantvelders se afgelope sege teen die WP behoort hulle selfvertroue te bou, terwyl die Vrystaters kan sukkel om hul fokus op die Curriebeker te behou, met hul Pro 14-deelname wat voor die deur staan. Die Sharks moet op hul beurt teen tamheid waak, wanneer hulle op Ellispark hul derde wedstryd in agt dae speel, teen die Goue Leeus wat Woensdag ʼn blaaskans geniet het. Die tuisspan kon dusver net een uit drie wedstryde wen, en sy ondersteuners verwag beter van hom. Dit raak ook gevaarlik wanneer die Blou Bulle as die oorweldigende gunsteling Nuweland toe reis, en oorgerustheid kan sake vir die besoekers beduiwel. Die Streeptruie is tweede laaste op die punteleer, ʼn ongewone posisie vir hulle, en tensy daar iewers ʼn groot skroef los is, kan dit hulle voor hul tuisskare tot ʼn verrassing aanspoor. Cheetahs 15, Sharks 15, Blou Bulle 11, Griekwas 9, Goue Leeus 8, WP 6, Pumas 6.